Банки и финанси | Ще помогне ли печатането на пари на еврозоната? - Капитал
11 10 мар 2015, 17:22, 10686 прочитания
Европейската централна банка (ЕЦБ) започна в понеделник дългоочакваното изкупуване на държавни облигации като част от програмата си за количествено облекчаване на стойност 1.1 трлн. евро. Големият въпрос пред еврозоната е дали тези мерки ще са достатъчни, за да заздравят икономиката на региона, пише Financial Times. Анализаторите трудно биха могли да разграничат ефектите от печатането на пари от други фактори като евтиния петрол и рисковете от излизане на Гърция от валутния съюз, но изданието посочва пет признака, по които може да се съди дали има полза от усилията на ЕЦБ.
За разлика от Федералния резерв на САЩ ЕЦБ няма мандат да поддържа създаването на работни места или растежа. Основната цел на банката е да поддържа инфлацията близо, но под 2%. Въпреки многократното понижаване на лихвите и други мерки обаче ЕЦБ не успява да постигне тази цел вече две години, а наскоро еврозоната изпадна в дефлация за пръв път от 2009 г. "Повишаването на инфлацията е най-важният аршин за успеха на количественото облекчаване", изтъква Ник Матюс, икономист в Nomura. Не по-малко важни са инфлационните очаквания. ЕЦБ прогнозира, че през тази година няма да има инфлация, но през 2017 г. ще бъде постигнато повишение на потребителските цени от 1.8%. Според президента на банката Марио Драги това трябва да върне увереността на пазарите в способността на институцията да поддържа инфлационните нива.
2. Слабо евро
Количественото облекчаване на ЕЦБ идва на фона на поскъпването на долара заради очакванията Фед за предприеме повишаване на лихвите. Разграничаващите се политики на двете най-големи централни банки в света пратиха курса на единната валута на 12-годишно дъно спрямо долара, като ЕЦБ се надява обезценяването да продължи. Освен на валутния курс трябва да се обръща внимание и на данните за търговията, отбелязва FT. Ако единната валута остане слаба, това ще направи производителите от еврозоната по-конкурентни както на външния, така и на вътрешния пазар.
Марио Драги изразява увереност, че след годините на криза и стагнация икономиката на еврозоната най-после е се е насочила в позитивна посока, не на последно място заради мерките на ЕЦБ. Анализаторите обаче изтъкват, че печатането на пари не е панацея. Икономическият успех на еврозоната ще зависи и от други фактори, тъй като доверието не може да се върне напълно, докато безработицата остава притеснително висока, а политическите рискове в голяма част от региона нарастват. ЕЦБ прогнозира икономическият растеж в региона да достигне 1.5% през 2015 г., 1.9% през 2016 и 2.1 на сто през 2017 г. От по-високия ръст на еврозоната може да се възползва и България, тъй като ЕС е най-големият търговски партньор на страната.
4. Кредитиране
Колапсът на кредитирането е сред най-ваните симптоми на икономическите проблеми в еврозоната. Програмата за изкупуване на активи би трябвало да помогне, като накара банките да продават държавните ценни книжа и да насочват капиталите си към по-рискови активи или увеличаване на кредитирането. Вече се наблюдават някои сигнали на подобрение в кредитирането за бизнеса и домакинствата. В тази връзка е важно да се наблюдават тримесечните отчети на ЕЦБ за кредитирането, както и лихвените нива на заемите в региона. Експертите обаче не очакват бърз ръст на кредитирането заради все още крехкото доверие и вероятността банките да не искат да прехвърлят фокуса си към по-рискови активи заради затегнатите капиталови изисквания.
5. Отрицателни лихви
Един от големите въпроси пред пазарите е до каква степен ще се задълбочи тенденцията доходността по държавните облигации в региона да минават в негативна територия. По данни на JPMorgan ДЦК на държави от еврозоната на стойност над 1.6 трлн. евро се търгуват при отрицателни лихви. Това означава, че инвеститорите плащат, за да вложат капиталите си в дълг на държави като Германия, който се счита за изключително сигурен. Преди ЕЦБ да обяви програмата си за количествено облекчаване на 22 януари, стойността на облигациите с негативни лихви в региона е била 350 млрд. евро. ЕЦБ обяви, че ще купува и книжа с лихва до -0.2% като част от програмата.
Фед се подготвя за вдигане на лихвите
Разнопосочните данни все още хвърлят съмнения върху възстановяването на САЩ
Етикети: ЕЦБ Марио Драги отрицателни лихви рискови активи
2 апр 2020, 2364 прочитания
2 апр 2020, 22789 прочитания